ગોપાલી તો હેબતાઈ ગઈ ! એણે વિચાર્યું કે હવે અહીં ઊભા રહેવામાં સાર નથી. અસ્થિર મનના માનવીનો શો ભરોસો ? પણ પપ્પાજીએ તેના ખભે હાથ મૂકીને કહ્યું : ‘ગોપાલી, ગભરાઈશ નહીં. એ તારી પર હુમલો નહીં કરે… જા પાણીનો બીજો ગ્લાસ લઈ આવ.’ ગોપાલીને આશ્ચર્ય થયું… એક વાર ભજવાયેલા નાટકથી પપ્પાજીને ડર નથી લાગતો ? પપ્પાજીનો બોલ ઉથાપવાની ગોપાલીને આદત નહોતી, તરત જ એણે પાણીનો બીજો ગ્લાસ હાજર કર્યો. પપ્પાજી શાન્તિપૂર્વક એ યુવક પાસે ગયા… એના હાથમાં પાણીનો ગ્લાસ પકડાવ્યો… એની પીઠે વહાલપૂર્વક હાથ ફેરવ્યો… અને એ યુવક કશું જ બોલ્યા વગર પાણીનો ગ્લાસ ગટગટાવી ગયો. ત્યાર બાદ પપ્પાજીનો હાથ પકડીને જોરજોરથી રડવા માંડ્યો. પપ્પાજીએ એને સમજાવીને શાન્ત પાડ્યો… આશ્વાસન આપ્યું. વળી પાછો એ ઊભો થઈને વડલાને છાંયે આગળ વધ્યો અને થડને સહારે ચૂપચાપ એક ખૂણામાં ગોઠવાઈ ગયો.